KOMISIJOS SPRENDIMAS
2009 m. spalio 19 d.
kuriuo iš dalies keičiami sprendimai 2006/679/EB ir 2006/860/EB dėl transeuropinių paprastųjų ir greitųjų geležinkelių sistemų posistemių techninių sąveikos specifikacijų
(pranešta dokumentu Nr. C(2009) 7787)
(Tekstas svarbus EEE)
(2010/79/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. birželio 17 d. Europos Parlamento ir Tarybos direktyvą 2008/57/EB dėl geležinkelių sistemos sąveikos Bendrijoje (1), ypač į jos 6 straipsnio 1 dalį,
atsižvelgdama į 2009 m. balandžio 24 d. Europos geležinkelių agentūros rekomendaciją (ERA-REC-38-2009-ERTMS) dėl greitųjų ir paprastųjų geležinkelių sistemų kontrolės, valdymo ir signalizacijos posistemiui taikomos techninės sąveikos specifikacijos A priedo atnaujinimo,
kadangi:
(1)
2006 m. kovo 28 d. Komisijos sprendime 2006/679/EB dėl transeuropinės paprastųjų geležinkelių sistemos kontrolės, valdymo ir signalizacijos posistemio techninių sąveikos specifikacijų (2) nustatytos transeuropinės paprastųjų geležinkelių sistemos kontrolės, valdymo ir signalizacijos posistemiui taikomos techninės sąveikos specifikacijos.
(2)
2006 m. lapkričio 7 d. Komisijos sprendime 2006/860/EB dėl Europos greitųjų geležinkelių sistemos kontrolės, valdymo ir signalizavimo posistemiui taikomos techninės sąveikos specifikacijos (3) nustatytos transeuropinės greitųjų geležinkelių sistemos kontrolės, valdymo ir signalizacijos posistemiui taikomos techninės sąveikos specifikacijos.
(3)
Pagal 2008 m. balandžio 23 d. Komisijos sprendimo 2008/386/EB, iš dalies keičiančio Sprendimo 2006/679/EB dėl transeuropinės paprastųjų geležinkelių sistemos kontrolės, valdymo ir signalizacijos posistemio techninių sąveikos specifikacijų A priedą ir Sprendimo 2006/860/EB dėl transeuropinės greitųjų geležinkelių sistemos kontrolės, valdymo ir signalizacijos posistemio techninių sąveikos specifikacijų A priedą (4), 2 straipsnį į Europos traukinių kontrolės sistemos (angl. European Train Control System, ETCS) specifikacijas reikėtų įtraukti atnaujintas bendrąsias bandymų specifikacijas.
(4)
Kelis sprendimų 2006/679/EB ir 2006/860/EB A priede nurodytus techninius dokumentus reikia atnaujinti, siekiant juos suderinti su technikos pažanga.
(5)
Todėl sprendimus 2006/679/EB ir 2006/860/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka pagal Direktyvos 2008/57/EB 29 straipsnį įsteigto Geležinkelių saugos ir sąveikos komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/679/EB A priede ir Sprendimo 2006/860/EB A priede pateiktas privalomų specifikacijų sąrašas ir informacinių specifikacijų sąrašas pakeičiamas šio sprendimo priede pateiktu privalomų specifikacijų sąrašu ir informacinių specifikacijų sąrašu. Prie Sprendimo 2006/679/EB pridėtų techninių sąveikos specifikacijų H priedo ir prie Sprendimo 2006/860/EB pridėtų techninių sąveikos specifikacijų H priedo išnašose pateiktos nuorodos į Sprendimą 2002/731/EB išbraukiamos.
2 straipsnis
Šis sprendimas taikomas nuo 2010 m. balandžio 1 d.
3 straipsnis
Šis sprendimas skirtas valstybėms narėms.
Priimta Briuselyje 2009 m. spalio 19 d.